TRÆDAGENES BYGGEUDDANNELSE
På træfagenes byggeuddannelse finder du alle os, der er vilde med savsmuld, skruer og tommestokke. Os der sikrer at dit tag er tæt, dit gulv ligger lige, og dit køkken er monteret korrekt. Os der gerne vil lære hele paletten fra reparationer og restaurationer til ombygning og nybyggeri. Os der brænder for at kunne hjælpe kunderne i mål med selv de vildeste boligdrømme.
På træfagenes byggeuddannelse lærer du at bygge og arbejde med træ. Du lærer om forskellige byggematerialer, om de værktøjer, maskiner og teknikker, du skal bruge i dit daglige arbejde, om sikkerhed og om gældende love og regler. Du lærer også at tegne i både 2D og 3D, og du lærer at vurdere hvilke løsninger, der passer bedst til opgaven, baseret på holdbarhed, kvalitet og pris. Og så lærer du – ikke mindst - at udføre kvalitetshåndværk i praksis.
Du skal være forberedt på, at træfagenes byggeuddannelse kræver håndelag, præcisionsarbejde og overblik.
Grundforløb 1 (GF1) er et introducerende forløb af 20 ugers varighed. Her får du lov til at snuse til flere fagområder inden for fagretningen ’Byggeri’, så du er bedst muligt rustet til at foretage dit endelige uddannelsesvalg. Du bliver introduceret til tømrerfaget og murerfaget i både teori og praksis, så du er godt klædt på til at tage dit endelige valg af uddannelse.
Grundforløb 2 (GF2) er et grundforløb af 20 ugers varighed målrettet den uddannelse, du har valgt. På GF2 på træfagenes byggeuddannelse får du den grundlæggende oplæring inden for træfagene, så du bliver godt klædt på til at skulle starte i lære på hovedforløbet. Undervisningen veksler mellem teori og praksis. Du kommer til at lære en masse om trækonstruktioner, om hvordan du laver en arbejdstegning, om materialevalg til forskellige opgaver, om hvordan du anvender både manuelt og elektrisk værktøj korrekt samt om sikkerheden på en byggeplads. Herudover vil der være undervisning i en række almene grundfag.
Så kan du godt begynde at glæde dig. Nu står virksomhedspraktikken nemlig lige for døren, og du skal ud at lære en masse om, hvad det vil sige at arbejde i en rigtig virksomhed. Samtidig er det nu, du skal vælge speciale og dermed beslutte hvilken gren af faget, du vil specialisere dig indenfor.
På træfagenes byggeuddannelse kan du vælge mellem specialerne:
EUC Nordvest udbyder specialet ’Tømrer’, men ikke de to øvrige specialer. Du kan således tage hele din tømreruddannelse her på skolen, men er drømmen at blive gulvlægger eller tækkemand, skal du færdiggøre den sidste del af din uddannelse på en anden skole. Vil du vide mere om det specifikke indhold på gulvlægger- og tækkemandsuddannelserne, skal du derfor indhente information om det på den skole, hvor du vælger at tage specialet.
Uanset hvilket speciale du vælger, vil hovedforløbet veksle mellem praktikperioder og skoleophold, hvor du får rig mulighed for at kommer i dybden med dit fag i både teori og praksis. Du afslutter dit hovedforløb med en svendeprøve, og så er du i mål.
Når du er i brobygning på Byggeri i 8. klasse, får du en forsmag på, hvad man kan forvente sig som elev på tømrer- og mureruddannelsen. Vi giver dig et indblik i, hvordan uddannelserne er opbygget, hvordan en skoledag på Byggeri kan se ud, og hvad du kan forvente dig som tømrer- eller murerlærling i en praktikvirksomhed. Du får naturligvis også en rundvisning, hvor du vil kunne se nogle af de ting, vores nuværende elever arbejder med. Og så skal du selvfølgelig have lov til at prøve kræfter med faget i praksis, så vi skal også en tur i værkstedet og lave en mindre opgave. Det kan være, du skal lave en strandstol i træ, lidt flisearbejde på et bord eller noget helt tredje.
Kommer du i brobygning i 9. og 10 kl. bliver det mere specifikt, for her skal du vælge brobygning i enten tømrer- eller murerafdelingen. Det giver mulighed for, at vi kan gå mere i dybden med, hvad vi laver på netop dén uddannelse, du har valgt. I 9. og 10. klasse har vi flere dage til rådighed, så der bliver tid til, at du kan få lov at prøve kræfter med nogle større opgaver i værkstedet. Det kan fx være, at du skal lave et bord/bænkesæt eller et jagtskydetårn, hvis du er i tømrerafdelingen, mens du i murerafdelingen måske bliver sat til at bygge et stykke mur, som du efterfølgende skal pudse med mørtel og sætte fliser på. Uanset hvilken af afdelingerne, du vælger, garanterer vi, at der venter dig et spændende og lærerigt brobygningsforløb.
Link til lokal undervisningsplan for GF2 Tømrer
Link til læringsaktiviteter GF2 Tømrer
Link til lokal undervisningsplan hovedforløb Tømrer
Link til lokal undervisningsplan hovedforløb 1 Tømrer
Link til lokal undervisningsplan hovedforløb 2 Tømrer
Link til lokal undervisningsplan hovedforløb 3 Tømrer
Link til lokal undervisningsplan hovedforløb 4 Tømrer
Link til lokal undervisningsplan hovedforløb 5 Tømrer
Som faglært inden for træfagenes byggeuddannelse har du rigtig gode muligheder for at få dig et spændende job. Efterspørgslen på dygtige tømrere er stor, og alt tyder på, at efterspørgslen kun vil stige i de kommende år.
Du kan søge arbejde i fx tømrer- og snedkerfirmaer, tækkefirmaer, gulvlæggerfirmaer, hos byggeentreprenører eller på byggepladser, ligesom du naturligvis også kan vælge at blive selvstændig og etablere dig med egen virksomhed. Det kan også være, at du har en hed drøm om at videreuddanne dig til fx byggekoordinator, energiteknolog, kort- og landmålingstekniker, bygningskonstruktør eller måske bygningsingeniør. Med træfagenes byggeuddannelse i hus, vil du have rigtig gode kort på hånden til at skabe dig en spændende fremtid i byggebranchen uanset, om du vil i gang her og nu, eller du vælger at bygge ovenpå med yderligere uddannelse.
Det der gør tømreruddannelsen spændende for mig er, at jeg kan bygge og skabe noget. Jeg kan se, at matematik kan bruges til noget. Vi laver udregninger på bygninger, og beregner hvor meget det vil koste osv. For mig giver det god mening at bruge viden på den måde. Der er generelt kort vej fra teori til praksis.
Sebastian Nissen, tømrerelev